google/wiki40b huggingface dataset:
Milton Nascimento

Biografi

Nascimentos mor, Maria Nascimento, var hushjelp. Som baby ble Milton Nascimento adoptert av et par som var morens tidligere arbeidsgivere, Josino Brito Campos, en bankansatt, matematikklærer og elektronikktekniker og Lília Silva Campos, en musikklærer og korsanger. Da han var 18 måneder gammel, døde Nascimentos biologisk mor, og han flyttet med sin adoptivforeldre til byen Três Pontas, i delstaten Minas Gerais.
Nascimento var sporadisk DJ på en radiostasjon som hans far en gang drev. Han bodde i bydelene Laranjeiras og Tijuca i Rio de Janeiro.
I de tidlige stadier av karrieren, spilte Nascimento i de to sambagruppene Evolussamba og Sambacana. I 1963 flyttet han til Belo Horizonte, hvor hans vennskap med Lô Borges førte til Clube da Esquina-bevegelsen. Medlemmer inkluderte Beto Guedes, Toninho Horta, Wagner Tiso og Flávio Venturini. En komposisjon var «Canção do Sal», som først gang ble tolket av Elis Regina i 1966, og førte til en tv-opptreden med Nascimento. Kollektivet, samt noen andre, ga ut Clube da Esquina i 1972. Flere hitsingler ble også lansert.
Nascimento er kjent for sin falsett og toneområdet, så vel som for anerkjente sanger som «Maria, Maria», «Canção da América» («Sangen fra Amerika»/«Unencounter»), «Travessia» («Broer»), «Bailes da Vida», og «Coração de Estudante» («Student' s Heart»). Teksten husker begravelsen av studenten Edson Luís, drept av politiet i 1968. Sangen ble hymne for Diretas Já sosial-politiske kampanje i 1984, ble spilt i begravelsen til president Tancredo Neves året etter, og ble også spilt på Ayrton Sennas begravelse.
Mens omdømmet hans i Brasil ble godt etablert gjennom Clube da Esquina-verkene, fikk Nascimento internasjonalt gjennombrudd i 1974 med opptreden på jazzsaksofonistenWayne Shorters album Native Dancer. Dette førte til stor anerkjennelse, og samarbeid med stjerner som Paul Simon, Cat Stevens, George Duke og Quincy Jones og bandet Earth, Wind and Fire. På Angelus (1994) medvirker Pat Metheny, Ron Carter, Herbie Hancock, Jack DeJohnette, Nana Vasconcelos, Jon Anderson, James Taylor og Peter Gabriel. Gjennom sitt vennskap med gitarist Warren Cuccurullo, kom Nascimento til å arbeide med poprock bandet Duran Duran i 1993. Nascimento var med på å skrive og fremføre sangen «Breath After Breath», som er å finne på bandets 1993 album Duran Duran. Han spilte også med bandet på konsert da de turnerte i Brasil i for å fremme albumet.
I 1996 bidro Nascimento med sangen «Dancing» til aids-støtte-albumet Red Hot + Rio produsert av Red Hot Organization.
I 2004 jobbet han med det brasilianske Heavy Metal band Angra i sangen «Sen Forløsning». Sangen er på Temple of Shadows-albumet.
Idébanken – Inkluderende arbeidsliv

Idébanken – inkluderende arbeidsliv er et virkemiddel som skal bidra til å nå målene i intensjonsavtalen om et inkluderende arbeidsliv (IA-avtalen). Idébankens oppgave er å heve IA-kompetansen i norsk arbeidsliv gjennom formidling av gode eksempler, forskning og annen kunnskap.
IA-avtalen utpeker den enkelte virksomhet som hovedarenaen for IA-arbeidet, og Idébanken skal derfor primært være virksomhetenes inspirasjonskilde og verktøykasse. Samtidig kan Idébanken være relevant for aktører som samhandler med virksomhetene, som for eksempel bedriftshelsetjenesten, leger, Arbeids- og velferdsforvaltningen og andre offentlige instanser.

Historikk og organisasjon

Idébanken for sykefraværsarbeidet ble initiert av Sosial- og helsedepartementet (SHD) i 1999. Idébanken var da organisert som et prosjekt over 4 år og var et samarbeid mellom SHD, Rikstrygdeverket, Arbeids- og administrasjonsdepartementet og partene i arbeidslivet (LO, NHO, HSH, YS, KS, AF og Akademikerne). Da prosjektperioden var over i 2003 ble Idébanken organisatorisk overført til Rikstrygdeverket (senere NAV), og samtidig innlemmet som virkemiddel i den nye IA-avtalen. Idébanken fikk dermed et nytt ”etternavn” og et nytt virkefelt – inkluderende arbeidsliv.
I dag er Idébanken organisatorisk underlagt Arbeids- og velferdsdirektoratet, men finansieres med øremerkede midler fra Arbeidsdepartementet. En referansegruppe bestående av representanter fra myndighetene og partene definerer retningslinjene for Idébankens aktiviteter.
Bouceklytinae

Utbredelse i tid og rom

Gruppen er bare kjent fra rav-fossiler fra Kritt-tiden funnet i Canada.
Bodil Lunden

Bibliotekar

Lunden er utdannet ved daværende Statens bibliotekhøgskole, og var barnebibliotekar ved Grimstad bibliotek fra 1964.
I 1984 fikk Lunden stipend fra Utenriksdepartementet til en måneds studier av barns forhold til bøker og bibliotek i Ungarn og Tsjekkoslovakia.

Dukketeater

Med utgangspunkt i sin interesse for dukketeater grunnla hun i 1975 Grimstad Dukketeater sammen med Astrid Austenå. Lunden og Austenå drev Grimstad Dukketeater frem til 2000, og ble hedret for dette kulturarbeidet av interesseorganisasjonen UNIMA Norge, som utnevnte dem til æresmedlemmer. UNIMA Norge ga følgende begrunnelse for utnevnelsen:
«Grimstad dukketeater ble skapt etter modell av Mykle, der hånddukker var det sentrale virkemidlet i forestillingene. Astrid og Bodil dramatiserte helst folkeeventyr, men også historier fra kjente barnebøker. I 1995 produserte Grimstad dukketeater forestillingen «Norge i krig. Barna og hverdagen». Den ble spilt på skolene i hjemfylket Aust-Agder. I 1995 fikk Grimstad Dukketeater Grimstad Kommunes kulturpris.» 
Avisen Agder Flekkefjords Tidende omtalte i 1979 en fremføring av stykket Karius og Baktus som Grimstad Dukketeater hadde holdt på biblioteket i Flekkefjord, i en artikkel som bar overskriften Barna var elleville:
«Vi kan godt forstå at Grimstad Dukketeater, som består av Bodil Lunden og Astrid Austenå, har høstet stor applaus for dette var virkelig en suksess. Det er første gang man har vært så langt borte fra Grimstad med forestillingen. De to dukkene var virkelig naturtro, der de arbeidet i "tanngarden", som også var rammen rundt det hele. De fikk ungene med seg, til sine tider var det musestille under forestillingen, mens andre ganger kunne man høre kommentarer fra barna, ikke minst da tannlegen kom med det store boret.
Det hadde bare vært å håpe at Grimstad Dukketeater kan komme til Flekkefjord flere ganger – de er hjertelig velkommen.»
Bodil Lunden fikk i 1984 stipend til en måneds studier av dukketeaterfaget i Ungarn og Tsjekkoslovakia.

Skuespiller

Som pensjonist fortsatte hun å være aktiv på lokale scener, og medvirket blant annet i jubileumsrevyen som Grimstad Teaterverksted satte opp i 2016. Lokalavisen Grimstad Adressetidende skrev følgende om Lunden i sin anmeldelse av forestillingen:
«Etter introen entret kveldens kanskje dyktigste skuespiller scenen, Bodil Lunden som er 82 år.
– Jeg har beholdt humøret, selv om det er dårlig, sa hun til stor latter fra salen, da hun spilt en eldre kvinne. I løpet av kvelden fikk vi se henne i flere morsomme karakterer, men hun imponerte kanskje aller mest da hun tok på seg den alvorlige rollen og fremførte Immigrant-vise, som er skrevet av Per Stifoss-Hansen. Dette var nummeret som berørte mest.»
Direktemelding

Direktemelding, lynmelding eller instant messaging (IM), er en fellesbetegnelse for en type kommunikasjon over nett som skiller seg fra e-post med at samtalen foregår i tilnærmet sanntid. De forskjellige partene logger seg på en av flere tjenere hos direktemeldingstjenesten, disse holder orden på hvem som er tilgjengelig og ikke. Meldinger sendes fra den ene part til den andre så snart meldingen er skrevet, via en tjener. På denne måten blir samtalen mer som en telefonsamtale enn en brevveksling. Direktemeldinger har sitt opphav fra UNIX talk-programmet fra omkring 1970.
Begrepet «direktemelding» er til dels misvisende. Tjenesten gir ikke en meldingsutveksling direkte mellom to klienter. Alle meldinger sendes via (og kan avleses på) tjenesteleverandørens tjenere. Flere tjenesteleverandører har også sluttbrukerlisenser som regulerer rettighetene til og omfanget av meldinger som sendes via deres system.

Telefoni

Mange direktemeldingsklienter har også innebygde funksjoner for telefoni eller også videotelefoni. Denne delen for telefoni kan være knyttet opp til telenettet og programmer med slik funksjonalitet kalles i denne sammenhengen softphone.
Raspberry Pi

Programvare

Siden datamaskinen er basert på ARM krever den at programvaren som kjøres på den er utarbeidet for ARM. Den er designet for å kjøre GNU/Linux og Raspberry Pi Foundation anbefaler distroen Raspbian som er basert på Debian. Andre operativsystem som er støttet er Fedora for ARM, Arch Linux for ARM, Kodi Entertainment Center, enheten kan kjøre flere Linux-distribusjoner som er laget for ARM, men det garanteres ikke. Videre kan enheten kjøre Android hvis versjonen ikke krever mer enn 256/512 MB minne. Andre operativsystem er NetBSD som har stor ARM-støtte og bruker lite minne. FreeBSD kan brukes, men har problemer med driverne for grafikk og video fordi programvare-bibliotekene er ufri programvare.
HVPU-reformen

Bakgrunn

Det norske odelsting fattet i 1988 vedtaket som la grunnlaget for HVPU-reformen (ansvarsreformen). Denne reformen innebar at tilbudet til personer med utviklingshemming ble overført fra HVPU (Det Fylkeskommunale Helsevernet for psykisk utviklingshemmede) til primærkommunene. Dette tilbudet hadde tidligere bestått i sentralinstitusjoner som for eksempel Trastad der personer med utviklingshemming ble samlet fra store deler av Nord-Norge. Ideen var nå «normalisering» der hver og en skulle ha egne boliger i hjemstedskommunen, og der det var kommunene (primærhelse-/ 1. linjetjenesten) i stedet for fylket som hadde ansvaret for tilbudene.

Omfatning

Ved innføringen av reformen var det omkring 5000 mennesker med tilbud på institusjon, i tillegg var det rundt 12000 mennesker utenfor institusjonsomsorgen. Også disse ble omfattet av HVPU-reformen.

Føringene bak reformen

I arbeidet med utformingen av reformen ble det lagt en sterk føring på at ingen skulle tvangsflyttes og at de berørte personenes ønsker skulle legges til grunn. Begrepet normalisering var sentralt i forarbeidet, det ble snakket om det å ha et selvstendig liv med muligheter for arbeid, læring og en meningsfull fritid. 
Reformen ble startet 1.januar 1991.

Kilder

NOU 2001: 22 «Fra bruker til borger»
Full deltakelse for alle! Utviklingstrekk 2001 – 2006
Tilsynsmelding 2005 
Tilsynsmelding 2006
Vi vil, vi vil, men får vi det til? Rapport om levekårene til personer med utviklingshemning, Helsedirektoratet
Grunnskolens Informasjonssystem (GSI)
Rapport fra høringskonferansen om levekårene for utviklingshemmede – rådets anbefalinger om tiltak. Statens råd for likestilling av funksjonshemmede
Spørretimespørsmålet fra Robert Eriksson (FrP) til kommunal- og regionalministeren den 3. februar 2010
Forslag fra stortingsrepresentantene Harald T. Nesvik og John I. Alvheim om en gjennomgang av erfaringene med HVPU-reformen og en vurdering av behovet for tiltak for enkelte grupper av klienter.
http://www.stortinget.no/no/Saker-og-publikasjoner/Publikasjoner/Representantforslag/1998-1999/dok8-199899-062/1/
Christian Blum

Resultater som junior

Blum deltok ved junior-EM i friidrett 2005, der han deltok på det tyske laget som vant 4 x 100 meter stafett. Individuelt kom han på 16.-plass på 100 meter, etter å ha blitt slått ut i semifinalen. Ved junior-VM i friidrett 2006 i Beijing kom han på 11.-plass på 100 meter, der han igjen ble slått ut i semifinalen. På 4 x 100 meter stafett fullførte ikke det tyske laget. 
Han kom på 7.-plass på 100 meter ved U23-EM i friidrett 2007. Her deltok han også på 200 meter og 4 x 100 meter, men brøt på begge disse øvelsene. Ved U23-EM i friidrett 2009 kom det tyske laget på 7.-plass på 4 x 100 meter.

Resultater som senior

I 2007 deltok han på sitt første store, internasjonale mesterskap, da han deltok ved EM i friidrett innendørs 2007. Her løp han på 6,66, men ble slått ut i semifinalen. 
Ved Lag-EM i friidrett 2010 (Super League) i juni kom det tyske laget på 3.-plass på 4 x 100 meter, dette ga 10 poeng i lagkonkurransen, der Tyskland også endte på 3.-plass sammenlagt. Han deltok på 100 meter ved EM i friidrett 2010 i Barcelona, men ble slått ut i semifinalen, og kom på 24.-plass. Han endte sist i sin semifinale med tiden 10,69. 
Han kom på 27.-plass på 60 meter ved EM i friidrett innendørs 2011, og 16.-plass ved VM i friidrett innendørs 2012. I begge disse mesterskapene ble han slått ut i semifinalen. 
Ved Lag-EM i friidrett 2014 i Braunschweig kom Tyskland på 2.-plass på 4 x 100 meter, der Blum løp sammen med Sven Knipphals, Alexander Kosenkow og Julian Reus. Tyskland vant sammenlagt ved dette mesterskapet. 
Blum fikk sitt gjennombrudd som senior ved EM i friidrett innendørs 2015 i Praha. Han kvalifiserte seg til finalen, der han løp på 6,58 og fikk sølv. Britiske Richard Kilty vant finalen, med tiden 6,51. Han ble også tysk mester innendørs på 60 meter i 2015, der han tangerte sin personlige rekord på 6,56 sekunder.
Serhij Smelyk

Idrettskarriere

Smelyk deltok ved Lag-EM i friidrett 2011, der Ukraina deltok i Super League. Han deltok på 100 meter, der han kom på 10.-plass med tiden 10,54. Året etter deltok han ved EM i friidrett 2012, der han satte sesongbestenotering på 100 meter i semifinalen, der han løp på 10,28 sekunder. I finalen løp han på 10,34, og kom på 5.-plass. Han deltok også på 200 meter, men der ble han diskvalifisert for tyvstart. Sommer-OL 2012 i London var hans første OL, og han deltok der på 200 meter. Han løp i samme innledningsheat som bl.a. Jaysuma Saidy Ndure og Yohan Blake, og løp på 20,65, men gikk ikke videre til semifinalene. 
Ved Universiaden 2013 kom han på 4.-plass på 100 meter, med personlig rekord på 10,21 i finalen. Dette var samme tid som både Ryota Yamagata på 2.-plass og Hua Wilfried Serge Koffi på 3.-plass. Han deltok også på Ukrainas stafettlag som vant 4 x 100 meter stafett. Han deltok også ved VM i friidrett 2013, der han nådde semifinalen på 200 meter, og løp der på 20,42, som var ny rekord. Dette holdt til 10.-plass, men ikke en plass i finalen. På 4 x 100 meter kom Ukraina på 12.-plass. Han deltok også ved Diamond League 2013, der han vant 200 meter ved DN Galan, og kom på 3.-plass på 200 meter sammenlagt med 4 poeng. 
Ukraina deltok ved IAAF World Relays 2014, som var første gang IAAF World Relays ble arrangert. Smelyk deltok her på 4 x 100 meter, der Ukraina kom på 9.-plass. Han fikk bronse på 200 meter, bak Adam Gemili og Christophe Lemaitre. Smelyk satte her personlig rekord i finalen, med 20,30 sekunder. I september representerte han Europa ved Verdenscupen i friidrett 2014 i Marrakech, og på 200 meter kom han på 5.-plass. 
Ved Lag-EM i friidrett 2015 deltok Ukraina i Super League, og Smelyk vant der 200 meter foran Danny Talbot og Enrico Demonte. I august deltok han ved VM i friidrett 2015 i Beijing, og ble slått ut i innledningsheatet på 200 meter med 37. beste tid, og Ukraina ble også slått ut på 4 x 100 meter stafett, med 11. beste tid.
Kong Oscars gate 48 (Embetsmannshuset)

Kong Oscars gate 48 eller Embetsmannshuset er en bygning fra Bergen sentrum som er flyttet til Gamle Bergen Museum. Huset ble oppført av tollprokurør Carsten Lytkien (Lytken) (1757–1797) i 1795. I de kommende århundrene ble huset eid av personer med fremtredende stillinger i offentlig administrasjon. I perioden 1809-1828 eide stiftsamtskriver og kammerråd Nicolai Lambrecht (1758–1833) huset.

Bygningen

Huset var en romslig embedsmannsbolig som en gang dominerte de andre, mindre husene i Kong Oscars gate. Huset er en toetasjes bygning med valmtak og en ark med en karakteristisk, barokk gavlløsning. Huset har en symmetrisk plan med inngangparti på midten. Mot gaten ligger to stuer og bakenfor er det kjøkken og soverom. Annen etasje har den samme gjennomløpende gang, flankert med stue og en stor sal. Salen var husets mest representative rom og har franske papirtapeter som avbilder klassiske ideallandskap med templer, søylehaller og scener som fremstiller landlig idyll. Tapetene stammer trolig fra perioden da kammerråd Lambrecht eide huset.

Fredning, demontering og gjenreising

Kong Oscars gate 48 ble fredet av Riksantikvaren i 1927. Bergen kommune eksproprierte eiendommen i 1961 og utvidet gateløpet. På tross av fredningen ble bygningen, sammen med Kong Oscars gate 42 og 52, flyttet til Gamle Bergen Museum. Bygningen fikk rundt 1900 store butikkvinduer i førsteetasje. Da bygningen ble flyttet til Gamle Bergen valgte man å tilbakeføre huset til perioden kammerråd Nicolai Lambrecht eide huset.
Husflid

Husflid er et mangfoldig begrep. Det brukes i dagligtale oftest om produksjon og produkter utført med de gamle teknikkene som har gått i arv fra bondesamfunnets sjølbergingsøkonomi. Mange vil knytte begrepet til husflidsbevegelsen på 1900-tallet og husflidsutsalgene som de mange husflidsforeningene tok initiativet til. I dag kan vi si at husflid forener tradisjon, håndverksteknikker, materialforståelse, estetikk, kvalitet og skaperglede. Dagens husflid er langt på vei en hjemmeindustri, preget av lekker design.
Begrepet husflid er forholdsvis ungt. Det skal være brukt første gang i dansk språk omkring år 1800, og på norsk grunn av Henrik Wergeland ca. 1830. Begrepet har sannsynligvis oppstått som en reaksjon på de første industriproduktene som fortrengte produksjon innenfor husholdets egen ramme. Før dette var husflid selvfølgelige gjøremål innen hjemmet. Husflid og sjølberging var hovedelementer i norsk husholdsøkonomi fra forhistorisk tid fram til 1800-tallet.
Husflidens teknikker hørte med til de ferdigheter folk flest måtte kunne for å klare seg. Husflid var noe både menn og kvinner i bondesamfunnet måtte kunne, men teknikkene var forskjellige. Allsidighet var en selvfølgelighet når sjølberging var motivasjonen for produksjon. Det betyr at produsenten i mange tilfelle fulgte hele produksjonsgangen, fra utvelgelse av råvarer, til det ferdige produktet taes i bruk. En slik produksjon ga innsikt, og i mange tilfelle gode kvalitetsprodukter.
Samfunnsforskeren Eilert Sundt satte husfliden inn i en økonomisk og sosial sammenheng gjennom utgivelsen av boken Husfliden i Norge i 1867.
I våre mest gammeldagse bygder, skriver Sundt, kan man glede seg over en husflid som fyller hver ledige stund mellom hovedarbeidene og sysselsetter hver hånd i familien. Sjølberging var målet. Bonden var sin egen smed, garver og skomaker, bondekona spant, farget, vevde og sydde til hele familien. Torsken på Senja var en slik gammeldags bygd. Alle mannfolk var fiskere, de fleste hadde små gårder, og det fantes ikke håndverkere i bygda. Den opprinnelige husfliden trivdes best på slike steder som Torsken, med spredt bebyggelse og lang vei til nærmeste by.
Eilert Sundt la han fram et program for å etablere husflid som egen næring. I kjølvannet av hans virksomhet fulgte husflidsbevegelsen fra 1880-årene, parallelt med de første friluftsmuseene og borgerskapets oppdagelse av bondekulturen. Husflidsbevegelsen var i sin første tid en ideologisk bevegelse, målet var å formidle husflidsprodukter fra en fattig almue i utkantnorge til en kjøpedyktig kundekrets i byene.
Vestlands-Posten

Vestlands-Posten (eller Vestlandsposten) var en avis som ble utgitt i Stavanger fra 1878 til 1916.
Vestlands-Posten ble grunnlagt av venstremannen, presten og lekmannshøvdingen Lars Oftedal og kom ut tre ganger i uka. Hartvig Halvorsen var den første redaktøren i avisa. Vestlands-Posten ekspanderte raskt og var trolig den avisa utenfor hovedstaden som hadde flest lesere i 1880-årene. Vestlands-Posten ble et innflytelsesrikt organ for en moderat venstrepolitikk og «Bonde-Venstre».
Kanako Ito

Landslaget

Kanako Ito spilte 13 landskamper for Japans kvinnelandslag.
Olav Pederson

Olav Pederson er kjent som Stavangers første borgermester.
Olav Pederson kan ha blitt borgermester i Stavanger omkring 1555, men er første gang omtalt som borgermester 2. juni 1558. Siste gang han er omtalt som borgermester er 14. januar 1574. I 1579 hadde Jørgen Knutson overtatt som borgermester.
Fysisk størrelse

Symbolet for en fysisk størrelse

Symboler i fysikken er vanligvis én bokstav i kursiv, enten med latinske eller gresk alfabet. Vektorer
skrives ofte med fet skrift. For å presisere, kan symboler modifiseres med indekser i hevet eller senket skrift, som for kinetisk energi, Eₖ.
Det finnes langt flere fysiske enheter enn symboler så det er konvensjon å presisere hvilken størrelse
et symbol representerer første gang det brukes i en formel.

Fysiske enheter

En fysisk enhet [Q] er noe du måler i forhold til ([Q] leses «enhet av Q»). En enhet skrives normalt som et grunnsymbol, med latinsk skrift (ikke kursiv), samt et prefiks, f.eks. km, hvor m er enheten meter og k er prefikset 1000 (kilo). 
Enheter er ikke uavhengige, men bindes sammen i system. Det vanligeste målesystemet i fysikken i dag er SI-systemet. Siden enhetene er bundet sammen er det bare et lite antall enheter som trengs å bestemmes med måling. Disse kalles grunnenheter. Det metriske system har grunnenhetene meter, kilogram,
sekund, ampere, kelvin, mol, og candela. Alle andre enheter kalles avledede enheter og kan uttrykkes ved grunnenhetene. Et eksempel på en avledet enhet er enheten for kraft, Newton, hvor N = kg m s⁻². Andre målesystemer har andre grunnenheter.

Problemer med enheter

Ved beregninger innen et helhetlig system av enheter er det sjelden behov for omregningsfaktorer. Dersom avstander i en beregning angis både i nautiske mil og kilometer og hastigheter er i miles og forbruk av drivstoff regnes om fra Gallons, og innkjøpt drivstoff er i liter blir beregningene hemmet av et stort antall omregningsfaktorer der det er viktig å passe på at enhetene til slutt stemmer med de beregninger som er gjort.
Ett problem med seilfly og småfly ved samme flyplass, er at seilflyene regner høyde i meter over den plassen de flyr fra, mens småflygerne bruker fot over havet. En rask hoderegning er nødvendig når høyden skal formidles.
Tykkhalegalago

Kosthold

Om natta bruker den de store øynene og ørene til å finne insekter, som den snapper med forbeina på et brøkdelssekund. Tykkhalegalagoen skraper også etter kvae og sevje med de kamliknende, utstående fortennene og hjørnetennene i underkjeven.
Forskningsdagene

Forskningsdagene er en nasjonal, årlig festival i regi av Norges forskningsråd som har vært arrangert siden 1994. 
Mottoet for festivalen er «Rom for store tanker», og under festivalen skal forskere i hele landet ut blant folk for å demonstrere forskning i praksis for alle typer målgrupper. Festivalen avholdes hvert år i uke 38 og 39. I 2014 hadde festivalen 1 000 arrangementer i 12 dager fra 17. til 28. september. De aller fleste arrangementene er gratis og åpne for alle.
Bidragsyterne er universiteter, høgskoler, forskningsinstitutter, biblioteker, muséer og næringsliv som ønsker å formidle til et bredt publikum. Det er registrert om lag 200 arrangører totalt. Det nasjonale sekretariat for festivalen driftes av avdelingen Forskningskommunikasjon sentralt i Norges forskningsråd og fungerer som tilrettelegger, koordinator og promotør for arrangementene ved alle enkeltinstitusjonene. I tillegg står sekretariatet for noen nasjonale arrangementer som åpningsarrangement og nasjonal finale i Forsker Grand Prix.
Río Negro (departement)

Historie

Río Negro ble opprettet i mars 1880 da det ble skilt ut av Paysandú-departementet. Det var befolket med innvandrere fra Spania, Tyskland (se Gartental, El Ombú og Nuevo Berlín) og Russland (se San Javier).

Kommuner

Río Negro har tre kommuner (municipios): Young, Nuevo Berlín og San Javier.

Regjering

Guvernøren (spansk: intendente) i Río Negro er Oscar Terzaghi (Frente Amplio).